ໂດຍ: ສ.ສົດໃສ
ກອງປະຊຸມໃຫຍ່ຜູ້ແທນອົງຄະນະພັກນະຄອນຫຼວງວຽງຈັນ ຄັ້ງທີ VII ຈັດຂຶ້ນໃນລະຫວ່າງວັນທີ 28-29 ຕຸລາ 2020 ໂດຍການເປັນປະທານຂອງສະຫາຍ ປ.ອ. ສິນລະວົງ ຄຸດໄພທູນ ກຳມະການກົມການເມືອງສູນກາງພັກ, ເລຂາຄະນະບໍລິຫານງານພັກນະຄອນຫຼວງວຽງຈັນ, ເປັນກຽດເຂົ້າຮ່ວມ ແລະ ຊີ້ນຳກອງປະຊຸມຂອງສະຫາຍ ບຸນຍັງ ວໍລະຈິດ ເລຂາທິການໃຫຍ່ຄະນະບໍລິຫານງານສູນກາງພັກ, ມີຜູ້ແທນສົມບູນ 357 ສະຫາຍ, ຍິງ 53 ສະຫາຍ ເຊິ່ງເປັນຕົວແທນໃຫ້ສະມາຊິກພັກທົ່ວອົງຄະນະພັກນະຄອນຫຼວງວຽງຈັນ 21.800 ກວ່າສະຫາຍ ພ້ອມດ້ວຍແຂກຖືກເຊີນເຂົ້າຮ່ວມ.
ກອງປະຊຸມ ໄດ້ຜ່ານຮ່າງລາຍງານການເມືອງ, ບົດສຳຫຼວດການນຳພາລວມຂອງຄະນະບໍລິຫານງານພັກນະຄອນຫຼວງວຽງຈັນ ສະໄໝທີ VI ແລະ ແຜນພັດທະນາເສດຖະກິດ-ສັງຄົມ 5 ປີ ຄັ້ງທີ IX (2021-2025), ຈາກນັ້ນ ຜູ້ແທນໄດ້ພ້ອມກັນປະກອບຄຳເຫັນໃສ່ຮ່າງເອກະສານດັ່ງກ່າວຢ່າງກົງໄປກົງມາ ແລະ ປະຊາມະຕິຮັບຮອງເອົາ.
ຜູ້ແທນກອງປະຊຸມ ໄດ້ໃຊ້ສິດປະຊາທິປະໄຕຂອງຕົນປ່ອນບັດເລືອກຕັ້ງເອົາຄະນະບໍລິຫານງານພັກນະຄອນຫຼວງວຽງຈັນຊຸດໃໝ່ 41 ສະຫາຍ, ຍິງ 9 ສະຫາຍ ຈາກຜູ້ສະໝັກ 46 ສະຫາຍ, ຍິງ 10 ສະຫາຍ; ກອງປະຊຸມຄັ້ງປະຖົມມະເລີກຂອງຄະນະບໍລິຫານງານຊຸດໃໝ່ ໄດ້ເລືອກເອົາຄະນະປະຈຳ 13 ສະຫາຍ, ຍິງ 01 ສະຫາຍ, ເລືອກເອົາສະຫາຍ ປອ. ສິນລະວົງ ຄຸດໄພທູນ ເປັນເລຂາຄະນະພັກ, ສະຫາຍ ປອ. ອານຸພາບ ຕຸນາລົມ ແລະ ສະຫາຍ ປອ. ອາດສະພັງທອງ ສີພັນດອນ ເປັນຮອງເລຂາຄະນະພັກ, ເລືອກເອົາສະຫາຍ ວິລະສັກ ນາມມຸນຕີ ເປັນປະທານກວດກາຄະນະພັກ, ສະຫາຍ ນາງ ຄໍາໄພ ລັດສະໝີ, ສະຫາຍ ກອງດີ ສຸທໍາມະວົງ, ສະຫາຍ ບຸນສີ ກອງບຸດ ແລະ ສະຫາຍ ຈັນສະຫວ່າງ ຫິມມະພັນ ເປັນຮອງປະທານກວດກາຄະນະພັກ. ພ້ອມນີ້ ຜູ້ແທນກອງປະຊຸມຍັງໄດ້ປ່ອນບັດເລືອກຕັ້ງເອົາຜູ້ແທນສົມບູນ 33 ສະຫາຍ ແລະ ສໍາຮອງ 3 ສະຫາຍ ເພື່ອເຂົ້າຮ່ວມກອງປະຊຸມໃຫຍ່ ຄັ້ງທີ XI ຂອງພັກ.
ໃນໂອກາດທີ່ມີຄວາມໝາຍຄວາມສຳຄັນນີ້ ສະຫາຍ ບຸນຍັງ ວໍລະຈິດ ເລຂາທິການໃຫຍ່ຄະນະບໍລິຫານງານສູນກາງພັກ ໄດ້ມີຄໍາເຫັນໂອ້ລົມຕໍ່ກອງປະຊຸມດັ່ງກ່າວ ເພື່ອເປັນທິດນຳໃຫ້ຜູ້ແທນ, ພະນັກງານ-ສະມາຊິກພັກ ຍົກສູງຄວາມຮັບຜິດຊອບການເມືອງ, ຄວາມເປັນແບບຢ່າງນໍາໜ້າເຂົ້າໃນການຈັດຕັ້ງຜັນຂະຫຍາຍມະຕິກອງປະຊຸມໃຫຍ່ຄັ້ງນີ້ໃຫ້ປະກົດຜົນເປັນຈິງ. ພ້ອມນີ້ ສະຫາຍຍັງຮຽກຮ້ອງມາຍັງພະນັກງານ, ສະມາຊິກພັກ, ນັກຮົບ, ຊາວນະຄອນຫຼວງວຽງຈັນ ຈົ່ງເຊີດຊູນໍ້າໃຈຮັກຊາດ, ຮັກລະບອບປະຊາທິປະໄຕປະຊາຊົນ, ພ້ອມກັນຕັດສິນໃຈບຸກບືນ ເພື່ອປະຕິບັດຄໍາຂວັນຂອງອົງຄະນະພັກນະຄອນຫຼວງວຽງຈັນວາງໄວ້ໃຫ້ສໍາເລັດຕາມລະດັບຄາດໝາຍ: "ຍົກສູງຄວາມຮັບຜິດຊອບ ແລະ ຄວາມສາມາດນຳພາຂອງອົງຄະນະພັກ, ເພີ່ມທະວີຄວາມສັກສິດປະສິດທິພາບຂອງການຄຸ້ມຄອງລັດ, ຄຸ້ມຄອງສັງຄົມດ້ວຍກົດໝາຍ, ຮັບປະກັນສະຖຽນລະພາບທາງດ້ານການເມືອງຢ່າງໜັກແໜ້ນ, ເຕົ້າໂຮມທຸກກຳລັງແຮງຂອງສັງຄົມເຂົ້າໃນການພັດທະນາເສດຖະກິດ-ສັງຄົມ, ຍົກລະດັບຄຸນນະພາບຊີວິດການເປັນຢູ່ຂອງປະຊາຊົນໃຫ້ສູງຂຶ້ນ, ສ້າງການຫັນປ່ຽນຢ່າງແຂງແຮງໃນການພັດທະນານະຄອນຫຼວງວຽງຈັນໃຫ້ສົມເປັນເມືອງຫຼວງຂອງປະເທດ".